CELEX: 32020R2012
Language: lv
Date: 2020-08-05 00:00:00
Title: Komisijas Deleģētā regula (ES) 2020/2012 (2020. gada 5. augusts), ar ko Deleģēto regulu (ES) 2018/161, ar kuru dažām mazo pelaģisko sugu zvejniecībām, kas darbojas Vidusjūrā, nosaka de minimis atbrīvojumu no izkraušanas pienākuma, groza attiecībā uz tās piemērošanas periodu

10.12.2020   
               
               
                  LV
               
               
                  Eiropas Savienības Oficiālais Vēstnesis
               
               
                  L 415/1
               
            
         KOMISIJAS DELEĢĒTĀ REGULA (ES) 2020/2012
         (2020. gada 5. augusts),
         ar ko Deleģēto regulu (ES) 2018/161, ar kuru dažām mazo pelaģisko sugu zvejniecībām, kas darbojas Vidusjūrā, nosaka de minimis atbrīvojumu no izkraušanas pienākuma, groza attiecībā uz tās piemērošanas periodu
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) Nr. 1380/2013 (2013. gada 11. decembris) par kopējo zivsaimniecības politiku un ar ko groza Padomes Regulas (EK) Nr. 1954/2003 un (EK) Nr. 1224/2009 un atceļ Padomes Regulas (EK) Nr. 2371/2002 un (EK) Nr. 639/2004 un Padomes Lēmumu 2004/585/EK (1), un jo īpaši tās 15. panta 7. punktu,
         tā kā:
         
                     (1)
                  
                  
                     Regulas (ES) Nr. 1380/2013 mērķis ir visās Savienības zvejniecībās pakāpeniski izskaust izmetumus, ieviešot izkraušanas pienākumu attiecībā uz tādu sugu nozvejām, kurām noteikti nozvejas limiti. Vidusjūrā to piemēro arī tādu sugu nozvejām, uz kurām attiecas Eiropas Parlamenta un Padomes Regulas (ES) 2019/1241 (2) IX pielikumā noteiktie minimālie saglabāšanas references izmēri.
                  
               
                     (2)
                  
                  
                     Saskaņā ar Regulas (ES) Nr. 1380/2013 15. panta 1. punkta a) apakšpunktu izkraušanas pienākumu mazo pelaģisko sugu zvejniecībām piemēro no 2015. gada 1. janvāra.
                  
               
                     (3)
                  
                  
                     Lai novērstu nevēlamu nozveju manipulēšanas izmaksu nesamērīgumu, ar Komisijas Deleģēto regulu (ES) 2018/161 (3) tika atļauts izmest nelielu procentuālo daļu tādu sugu nozvejas, kurām noteikts minimālais saglabāšanas references izmērs. Tajā paredzēts kombinēts de minimis atbrīvojums, ko piemēro mazo pelaģisko sugu zvejniecībām, kurās ar pelaģiskajiem traļiem un/vai riņķvadiem zvejo Eiropas anšovu, sardīni, makreles un stavridas Vidusjūras zivsaimniecības komisijas (GFCM) 1., 2., 5., 6., 7., 8., 9., 10., 11.1., 11.2. un 12. ģeogrāfiskajā apakšapgabalā (Vidusjūras rietumu daļa), 17. un 18. apakšapgabalā (Adrijas jūra), 15., 16., 19., 20., 22., 23. un 25. apakšapgabalā (Vidusjūras dienvidaustrumu daļa).
                  
               
                     (4)
                  
                  
                     Deleģētā regula (ES) 2018/161 ir piemērojama līdz 2020. gada 31. decembrim.
                  
               
                     (5)
                  
                  
                     2020. gada maijā dalībvalstis, kas darbojas augsta līmeņa grupā Pescamed, kuras kompetencē ir Vidusjūras rietumu daļa (Spānija, Francija un Itālija), augsta līmeņa grupā Adriatica, kuras kompetencē ir Adrijas jūra (Horvātija, Itālija un Slovēnija), un augsta līmeņa grupā Sudestmed, kuras kompetencē ir Vidusjūras dienvidaustrumu daļa (Grieķija, Itālija, Kipra un Malta), un kas ir tieši ieinteresētas mazo pelaģisko sugu zvejniecību pārvaldībā Vidusjūrā, iesniedza zinātniskus pierādījumus nolūkā lūgt Deleģētajā regulā (ES) 2018/161 noteiktā de minimis atbrīvojuma pagarinājumu.
                  
               
                     (6)
                  
                  
                     2020. gada maijā Zivsaimniecības zinātnes, tehnikas un ekonomikas komitejas (ZZTEK) ekspertu darba grupa izskatīja iesniegtos zinātniskos pierādījumus un atzina, ka de minimis atbrīvojuma pagarināšanai būtu vajadzīgi papildu pierādījumi, jo īpaši attiecībā uz izmetumu apjomu, par kādu ziņots attiecīgajās zvejniecībās.
                  
               
                     (7)
                  
                  
                     Lai atbildētu uz ZZTEK ekspertu darba grupas apsvērumiem, visas trīs dalībvalstu augsta līmeņa grupas 2020. gada jūnijā iesniedza papildu pierādījumus. Ņemot vērā iesniegtos papildu pierādījumus, ZZTEK (4) secināja, ka zinātniskie kritēriji, kas pamato saskaņā ar Deleģēto regulu (ES) 2018/161 piešķirtā de minimis atbrīvojuma pagarināšanu, ir izpildīti.
                  
               
                     (8)
                  
                  
                     Deleģētajā regulā (ES) 2018/161 paredzētais de minimis atbrīvojums ir piemērojams vairākām sugām, kas ar nelieliem zvejas kuģiem tiek nozvejotas vienlaikus un ļoti dažādos daudzumos un izkrautas daudzās dažādās izkraušanas vietās, kuras izkaisītas gar piekrasti, tātad sugām, kam uz viena krājuma balstītas pieejas piemērošana ir apgrūtināta [?]. Uz minētajām sugām attiecas Regulas (ES) 2019/1241 IX pielikumā uzskaitītie minimālie saglabāšanas izmēri.
                  
               
                     (9)
                  
                  
                     Informācija, kas sniegta par nevēlamu nozveju manipulēšanas izmaksu nesamērīgumu un par nevēlamu nozveju apjomiem, ir uzlabojusies. Tomēr ZZTEK norāda, ka izmetumu datu vākšana vēl jāuzlabo. Šādā kontekstā Komisija uzskata: lai novērstu nevēlamu nozveju manipulēšanas izmaksu nesamērīgumu un nepieļautu attiecīgo zvejniecību darbību un ar tām saistīto saimniecisko darbību pārtraukšanu, ir lietderīgi pagarināt Deleģētajā regulā (ES) 2018/161 noteiktā de minimis atbrīvojuma piemērošanas periodu.
                  
               
                     (10)
                  
                  
                     Tāpēc Deleģētā regula (ES) 2018/161 būtu attiecīgi jāgroza.
                  
               
                     (11)
                  
                  
                     Šajā regulā paredzētie pasākumi tieši ietekmē Savienības kuģu zvejas sezonas plānošanu un saistītās saimnieciskās darbības, tāpēc šai regulai būtu jāstājas spēkā tūlīt pēc tās publicēšanas. Juridiskās noteiktības labad un sakarā ar to, ka Deleģētās regulas (ES) 2018/161 piemērošanas termiņš beidzas 2020. gada 31. decembrī, šī regula būtu jāpiemēro no 2021. gada 1. janvāra,
                  
               IR PIEŅĒMUSI ŠO REGULU.
         
            1. pants
            Deleģētās regulas (ES) 2018/161 4. panta otro daļu aizstāj ar šādu:
            
               “To piemēro līdz 2023. gada 31. decembrim.”
            
         
         
            2. pants
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
            To piemēro no 2021. gada 1. janvāra.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 5. augustā
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 354, 28.12.2013., 22. lpp.
         
         
            (2)  Eiropas Parlamenta un Padomes Regula (ES) 2019/1241 (2019. gada 20. jūnijs) par zvejas resursu saglabāšanu un jūras ekosistēmu aizsardzību ar tehniskiem pasākumiem un ar ko groza Padomes Regulas (EK) Nr. 1967/2006, (EK) Nr. 1224/2009 un Eiropas Parlamenta un Padomes Regulas (ES) Nr. 1380/2013, (ES) 2016/1139, (ES) 2018/973, (ES) 2019/472 un (ES) 2019/1022 un atceļ Padomes Regulas (EK) Nr. 894/97, (EK) Nr. 850/98, (EK) Nr. 2549/2000, (EK) Nr. 254/2002, (EK) Nr. 812/2004 un (EK) Nr. 2187/2005 (OV L 198, 25.7.2019., 105. lpp.).
         
            (3)  Komisijas Deleģētā regula (ES) 2018/161 (2017. gada 23. oktobris), ar kuru dažām mazo pelaģisko sugu zvejniecībām, kas darbojas Vidusjūrā, nosaka de minimis atbrīvojumu no izkraušanas pienākuma (OV L 30, 2.2.2018., 1. lpp.).
         
            (4)  Zivsaimniecības zinātnes, tehnikas un ekonomikas komitejas (ZZTEK) izvērtējums par kopīgajiem ieteikumiem par izkraušanas pienākumu un par Tehnisko pasākumu regulu (STECF-20-04). Eiropas Savienības Publikāciju birojs, Luksemburga, 2020, https://stecf.jrc.ec.europa.eu/documents/43805/2694823/STECF+20-04+-+Eval+JRs+LO+and+TM+Reg.pdf/d71aef4f-7366-48cb-9cdb-afcf58565ee6.